Krajcer, Daniel, minister kultúry SR (2010-11-05):
Ja budem kooperovať, že sa budem snažiť byť rýchly. Takže dokončím tú myšlienku. Teraz naozaj narážam na schopnosť Rady Slovenskej televízie vyberať kvalitného kandidáta. Tak v parlamente bol posledným riaditeľom zvolený Richard Rybníček. Rada vybrala dvoch kandidátov v uplynulých rokoch, volali sa Hreha a Nižňanský. Myslím si, že to je dostatočná odpoveď na akési kvalitné rozhodovanie a nezávislé rozhodovanie príslušnej rady. Čo sa týka politického vplyvu. Opäť, poviem to celkom otvorene, žiadny zákon nedokáže úplne eliminovať vplyv politikov na čokoľvek. Je to naozaj otázka politickej kultúry, otázka iného vnímania konkrétne v tomto prípade verejnoprávnych médií. A ja si to dovolím povedať možno veľmi jednoznačne. Posledné mesiace, to znamená obdobie nástupu novej vlády, predsa potvrdzujú, že sa to dá robiť aj s istou politickou kultúrou. Veď je predsa jasné, že súčasný manažment Slovenskej televízie by veľmi rád kričal, ak by dochádzalo k nejakému ovplyvňovaniu zo strany súčasnej vládnej koalície Slovenskej televízie. To je jednoducho dôkaz, že dôležité je naozaj aj v týchto otázkach sa riadiť istou politickou kultúrou. A tvrdím, že my to aj robíme. Pán poslanec Zajac, to je tá večná téma, Slovenská televízia a Slovenský rozhlas. Naozaj tu nebudujme mýtus, že rozhlas je nejaká ideálna oáza pokoja, blahobytu, prosperity a podobne. Naozaj len zásluhou súčasného manažmentu Slovenského rozhlasu dokáže táto inštitúcia hospodáriť s vyrovnaným rozpočtom, ale nie vďaka tomu, aké je nastavenie legislatívne a iné fungovania tejto inštitúcie. Ale to, čo je dôležité povedať, je to, že rozhlas už v tejto chvíli naozaj funguje z podstaty, tam už naozaj nie je priestor na ďalší rozvoj. To znamená, že preto je súčasťou tohto koncepčného riešenia aj snaha o riešenie budúcnosti Slovenského rozhlasu. Vo vzťahu k vám, ja, samozrejme, rešpektujem a chápem, rozprávali sme sa na tú tému a budeme ešte, dúfam, aj ďalej diskutovať. Nemyslím si, že riešením je výmena manažmentu Slovenskej televízie. To sa tu dialo vždy v minulosti. A potom sa povedalo, že urobila sa nejaká reforma. No žiadna reforma sa neurobila. Politicky sa vymenil manažment a to bolo celé. Takže toto nie je cesta, ktorú by som ja v tomto prípade navrhoval. Pani poslankyňa Žitňanská, absolútne súhlasím s tým, čo ste povedali, plne sa s tým stotožňujem. Aj ja si myslím, že toto je asi posledná šanca. A takisto ponúkam aj kolegom z opozície veľmi intenzívnu diskusiu v tých štyroch týždňoch, ktoré nám ostávajú, ak teda zákon prejde v prvom čítaní do druhého a tretieho čítania. Pán poslanec Nagy, uvedomujem si tie témy, hovorili sme o nich čiastočne aj s vašimi kolegami. Určite v druhom čítaní bude priestor o tom diskutovať a nájsť možno lepšie a efektívnejšie nástroje, ako riešiť tie otázky, ktoré ste nastolili. Pán poslanec Jarjabek, stotožňujem sa s vami. Áno, reforma je potrebná. A naozaj čo sa týka tých jednotlivých programových typov, pri tomto by som sa trošku pozastavil. Sú definované čiastočne v zákone. Ďalej sú definované aj v zákone č. 308/2000 Z. z. o vysielaní a retransmisii, to znamená verejný záujem. A ja mám záujem, aby takáto charakteristika aj ostala. Pritom budúci rok je naozaj veľký priestor na to, hovoriť o obsahu a zadefinovať ho možno ešte lepšie. Môžeme sa o to pokúsiť spoločne. A ja len jeden príklad, ako pristupujem k verejnoprávnosti vysielania. Spomínali ste Cenu Dunaja. No musím vám povedať, že nebyť zásahu súčasného ministerstva kultúry žiadna Cena Dunaja vo vysielaní Slovenskej televízie, resp. ako podujatie možno ani nie je. Napriek tomu, že na to boli finančné prostriedky zo zmluvy so štátom, tak zachytili sme jeden list nemenovaného člena manažmentu Slovenskej televízie, ktorý navrhoval škrtnúť finančné prostriedky pre Cenu Dunaja. Na základe nášho zásahu toto podujatie ostalo zachované. A myslím si, že by malo byť zachované aj do budúcna. (Potlesk.) A teraz k tomu, čo tu zaznelo z úst aj vás, aj možno ďalších kolegov, prepáčte, ale musím zareagovať, posledná vec. Áno, veď ja sa tým netajím. Dlhé roky som pôsobil v komerčných televíziách. Musím povedať, že jedna moja skúsenosť z tohto prostredia je naozaj dobrá. Rozhoduje sa tam naozaj efektívne. To nie sú nejaké anonymné peniaze, ktoré plynú od koncesionárov alebo zo štátneho rozpočtu. To sú peniaze konkrétnych majiteľov. A preto je to naozaj o efektivite. A myslím si, že najlepšie vám odpovedal pán poslanec Galbavý. Ak by som chcel poškodiť verejnoprávne médiá na Slovensku, tak by som mal najjednoduchšiu cestu nerobiť nič. Ten proces a tá cesta, na ktorú sa vydali, totižto nevyhnutne vedie do skazy. Ja sa snažím konať a snažím sa konať aj preto, aby verejnoprávne médiá na Slovensku ostali zachované. Ďakujem pekne. (Potlesk.)